[Video] Boer se hartroerende boodskap ná plaasmoord‘n Skermskoot uit die video. ŉ Video van ŉ boer se hartroerende boodskap, nadat Joubert Conradie (47) ná ŉ aanval Dinsdag op ŉ plaas in die Klapmuts-omgewing tussen Stellenbosch en die Paarl gesterf het, word wyd op sosiale media versprei. Conradie is Dinsdag in die vroeë oggendure op die plaas verskeie kere deur ŉ onbekende aantal aanvallers geskiet. Hy is na ŉ hospitaal gehaas waar hy tydens ŉ noodoperasie gesterf het. ŉ Boer van die omgewing het in ŉ video vertel hoe Conradie se dood hom persoonlik en die gemeenskap as ŉ geheel geruk het. Die boer maak nie sy naam in die video bekend nie, maar hy noem wel dat hy vir Conradie geken het. “ŉ Ou voel so magteloos en ŉ ou voel jy wil graag help en iets doen vir die land se boere. As ek nou kon getoor het, was die hele Kaapstad vanoggend omring deur groot trekkers dat niemand kan in of uit nie, want dit is net as jy chaos veroorsaak wat jy op grondvlak gehoor raak,” sê hy. “Ek voel ons moet iets doen sodat ons as die boeregemeenskap gehoor raak.” Hy versoek mense wat die video kyk om Maandag swart aan te trek ter ondersteuning van die land se boere. Hy sê dat die swart kleredrag ŉ teken van respek sal wees teenoor die boere wat al vanjaar hul lewens verloor het. Hy sê hy wens ook dat daar Saterdag tydens die Curriebeker-eindstryd ŉ minuut van stilte gehou sal word vir die boere wat gesterf het. Die boer se stem breek terwyl hy sê: “My vrou is baie bederf. Sy kry elke oggend ŉ koppie tee in die bed [en] elke aand voor sy gaan slaap. En partykeer is ŉ man ook nie lus nie. Maar vanoggend was dit weer ŉ voorreg om vir haar tee te kon vat.” Lees ook: Klapmuts-plaasmoord: ‘Hulle het my hele lewe in ŉ minuut gevat’